MSC-vaarte in SA tydelik opgeskortDie MSC Orchestra se vaarte is tot 8 Januarie opgeskort. (Foto: MSC Cruises) MSC Cruises het al sy plaaslike vaarte in Suid-Afrika met onmiddellike inwerkingtreding tot 8 Januarie opgeskort. Die passasierskipmaatskappy sê die besluit is geneem in ooreenstemming met die maatskappy se gesondheid- en veiligheidsprotokol wat verband hou met die “mees onlangse en skielike ontwikkeling en verloop, veral oor die afgelope week, van die pandemie” in die land. Hy beskou die gesondheid en veiligheid van sy gaste en bemanning as die grootste prioriteit. Die besluit veroorsaak die kansellering van alle vaarte van die MSC Orchestra uit die Durbanse hawe. Gaste sal ŉ koopbewys vir ŉ vaart later in die seisoen ontvang, of kan ŉ volle terugbetaling aanvra. Die MSC Orchestra sal weer op 9 Januarie vaarte hervat. Ross Volk, besturende direkteur van MSC Cruises South Africa, sê die besluit is weens ekstra waaksaamheid teenoor gaste, die bemanning en die gemeenskappe wat die MSC Orchestra oor die volgende paar weke sou besoek, geneem. “In die lig van die mees onlangse ontwikkeling en verloop van die Covid-19-pandemie oor Suid-Afrika het ons met die departement van gesondheid beraadslaag wat hard werk om die mees onlangse data oor die virus te verwerk. “Omdat gesondheid en veiligheid ons grootste prioriteit is, dui ons protokol duidelik op ŉ tydelike staking van beoogde vaarte met onmiddellike inwerkingtreding,” sê Volk. Hy sê die maatskappy het groot begrip dat die besluit teleurstellend sal wees vir gaste wie se vaarte nou gekanselleer is. “Ek hoop hulle besef dat dit juis met die oog op hul welstand gedoen is.” MSC Cruises het vaarte in Suid-Afrika op 6 Desember ná ŉ 20 maande lange onderbreking weens die pandemie met ŉ vier nag lange vaart vanuit Durban hervat. Toestemming hiervoor is deur die departement van gesondheid, sy eweknie by vervoer en die Suid-Afrikaanse Maritieme Veiligheidsowerheid gegee. Volgens MSC Cruises is die maatskappy ŉ leier op die gebied van gesondheid- en veiligheidsprotokol op passasierskepe en hy was die eerste groot maatskappy om weer internasionale bedrywighede te hervat. Die maatskappy het 12 skepe wat vaarte in Europa, Noord-Amerika, Suid-Amerika en die Midde-Ooste onderneem.